Revista digital «Clip de Teatre»

http://www.andreusotorra.com/teatre/clipdeteatre/index.html
_______________________________________________________________
«Luaº». Direcció i coreografia: Andrea Jiménez. Interpretació: Andrea Fernández, Aida González, Andrea Jiménez, Marina Paje, Chantal Soler. Composició musical: Mario G. Cortizo. Direcció musical: Mario G. Cortizo. Músics: Alba Guerrero, Håvard Enstad, Xavi Lozano, Mario G. Cortizo, Nieves Cotón, José Rama. Ajudantia de direcció i moviment: Sandra Barroso. Vestuari: Raquel Eme. Confecció del vestuari: Amàlia Márquez. Disseny de la il·luminació: Cube.bz. Disseny del so / concepció sonora: Mario G. Cortizo. Fotografia i vídeo: Mar Badal, Tristán Pérez-Martín. Producció: AnCorae Danza. Agraïments: Graner, Centre de creació; L’Estruch Fàbrica de creació; Institut del Teatre; Grec Festival de Barcelona; Projecte-Laboratori d’Investigació des del Flamenc de l’IT. Una producció del Grec 2020 Festival de Barcelona i l’Institut del Teatre. Aquesta peça va obtenir el primer Premi de Dansa de l’Institut del Teatre l’any 2019. Sala Ovidi Montllor, Mercat de les Flors, Barcelona. Del 27 al 28 de juliol.

_______________________________________________________________
Deshinbida dansa espanyola

L'Institut del Teatre ofereix una preciosa oportunitat als seus alumnes amb els Premis anuals que donen dret a construir una coreografia professional i presentar-la al Grec. Andrea Jiménez ha tingut aquesta oportunitat i l'ha aprofitada. El seu espectacle «Luaº» demostra que, així com el flamenc més pur té una revisió trencadora, també la dansa espanyola pot donar un pas més i ser desinhibida pr mirar d'explicar alguna emoció més enllà dels quadres perfectes de repertori.

De la verticalitat que marca l'equilibri i que projecta línies infinites amb els braços de gran intensitat, es passa a un cos que es revincla fent contorsions i que arrossega els peus, carregant elèctricament l'escena. Jiménez marca els quatre moments del cicle de la menstruació, canviant el disseny de llums i l'espai sonor. També la dansa va evolucionant, fins a aconseguir una vitalitat immensa, amb un duet de contacte (fins llavors, les cinc ballarines ni es toquen) que es tanca amb un final picat. Els ovaris no tenen memòria i són capaços de repetir l'acció, en bucle durant dècades.
Al cos de la ballarina, en canvi, sí que el moviment i l'emoció li deixa un rastre i és difícil buidar-se de nou per repetir el primer quadre (amb el ciclorama vermell al fons que retalla el seu relleu). Una altra troballa d'aquesta peça (que potser no ha sabut desgranar prou aquesta evolució del cicle) és la presència de cossos diferents. Sovint, els quadres corals de dansa espanyola tenen uns cànons molt establerts i, a «Luaº», es pren una llibertat indispensable per parlar d'una temàtica tan universal com és la fertilitat. La dansaora Rocío Molina va abordar la seva maternitat al muntatge a «Grito pelao».
Andrea Jiménez explora en els canvis d'ànims i de vitalitat durant el cicle menstrual. L'amargor i la pressió social d'aquest fet, en canvi, té una arrel molt més castissa amb propostes com «Yerma» de García Lorca. De fest, aquesta té lectures clàssiques com la que es va programar al Tívoli fa un temps o ben desinhibides i metafòriques com les de Projecte Ingenu a l'Akadèmia. «Luaº» és una intuïció, el debut professional d'Andrea Jiménez en un aparador contrastat. Aquest naixement, amb temps i suports la dramatúrgia, pot marcar l'inici d'una carrera, el somni de tot artista novell i també de l'Institut del Teatre que els dóna eines per a reivindicar-se.
Jordi Bordes, Recomana, 28 juliol 2020
El flamenc gustós d’Andrea Jiménez

Tel·lúrica, folklòrica i contemporània. Ha nascut una nova veu coreogràfica     —almenys, per aquelles que encara no havíem vist en directe el treball d’Andrea Jiménez. En la seva òpera prima, «Luaº», la coreògrafa ens revela un flamenc vestit amb una gestualitat atàvica i arrelat en un llenguatge corporal profundament híbrid. Interpretada per cinc ballarines, «Luaº» —“lluna” en gallec— s’endinsa en els estats hormonals i respiratoris del cicle menstrual tot plasmant-ho en una coreografia que orbita sobre la geometria dels cercles.

Guardonada amb el Premi de Dansa de l’Institut del Teatre 2019, Andrea Jiménez, al capdavant de la companyia Ancorae Danza, ha realitzat la seva primera creació de llarga durada gràcies al premi —que consisteix en una producció del Grec Festival i l’Institut del Teatre amb el suport del Graner i L’Estruch de Sabadell— i que s’ha estrenat a la Sala Ovidi Montllor. Nascuda a Barcelona el 1992, aquesta coreògrafa catalana amb arrels gallegues i andaluses s’ha graduat en dansa espanyola i ha completat els seus estudis amb el Grau Superior en Coreografia i Interpretació de l’Institut del Teatre. Especialitzada en flamenc, Andrea Jiménez s’ha nodrit d’altres danses d’arrel com les muñeires o les jotes i disciplines, però el que atrapa més la mirada no són els ingredients que utilitza sinó la manera de marinar-los. 

Les espatlles es caragolen cap endavant mentre els braços pengen en ritmes sincopats. Un moviment sec fa que l’esquena s’erigeixi ample i majestuosa, de retruc els braços s’estenen cap amunt com si fossin branques d’arbust. Inevitablement, els moviments tel·lúrics de les cinc ballarines recorden als torsos agitats de Hofesh Shechter. De cintura en avall, Jiménez explora el zapateado per treure’n el màxim suc sonor: fa lliscar les sabates, ataca amb suavitat, descarrega l’energia de les cames i els genolls a través d’un ventall interminable de ritmes. De cap a peus, el vocabulari flueix gustós. 

«Luaº» arrenca en silenci amb un solo preciós sobre un fons vermell, gira i giravolta una vegada i una altra sobre cercles en els que hi van confluint les cinc ballarines: Andrea Fernández, Aida González, Andrea Jiménez, Marina Paje i Chantal Soler. És en aquests cercles on floreix una intensitat punyent i una connexió contagiosa entre elles que sovint crea l’efecte d’espasmes visuals. La coreografia també es dibuixa en altres formes geomètriques, diagonals, rombes, en les que de cop i volta la frontalitat imposa un encorsetament i una dramatúrgia predictible.
La música concebuda per Mario G. Cortizo aporta una paleta amb una varietat d’atmosferes considerable que ens acompanya en un viatge en espirals. Així com el vocabulari coreogràfic de Jiménez s’allunya de tot manual d’estil, la il·luminació i el vestuari de la peça segueixen al peu de la lletra allò que esperem d’un espectacle de flamenc. Potser «Luaº» té les contradiccions d’una òpera prima, el talent retingut per les ganes d’encaixar amb els models més coneguts. Ara bé, estigueu atents als passos prometedors d’Andrea Jiménez, una coreògrafa que ja ens ha mostrat que posseeix la cosa més difícil d’aconseguir: una veu que trepitja l’escenari amb un sabor autèntic.

Clàudia Brufau, Núvol, 29 juliol 2020

